《书后村诗卷》
宋代·张埴

我看后村诗，未许后生到。
油然真意兴，流出好怀抱。
蜂蝶林中花，牛羊原上草。
孤村来午馌，小涧生新潦。
扶孙行更健，阻雨归不早。
买鱼船迸滩，畏虎樵争道。
客多待荷花，田少种粳稻。
林龙有造化，野鹤无烦恼。
中秋月到备，九日鞠上帽。
东舍帘酥鹏，西邻绩鬼貌。
剖开床头翁，浇沃腹中稿。
对灯舞僛僛，抚几歌浩浩。
明朝复何事，随意足幽讨。
墙下负暄宜，腊前得白好。
金穰心愿遂，木刻足迹扫。
此乐政无价，吾诗尤是宝。
清风百世下，持以见郊岛。
持以见郊岛，岂不一绝倒。
岂不一绝倒，来迎玉山老。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。